আফগানিস্তান আবারও বিস্ফোরণে রক্তাক্ত। হাসপাতাল চত্বরে গাড়িবোমা বিস্ফোরণে নিহত হলেন ৬০ জন। জখম আরও ৫৪ জন। আফগান সরকার এই বিস্ফোরণের জন্য তালিবানদেরই দায়ী করেছে। তবে দায় অস্বীকার করেছে তালিবানরা।    পূর্ব  আফগানিস্তানের লোগার প্রদেশের পাকিস্তান-ঘেঁষা প্রত্যন্ত জেলা আজরার একটি হাসপাতালের সামনে রবিবার সকালে বিস্ফোরণ হয়। সেসময় ওই হাসপাতালে রোগী ও তাঁদের আত্মীয়স্বu200dজনের ভিড় ছিল। পুলিশের অনুমান, ভিড়ের মধ্যেই বিস্ফোরক বোঝাই গাড়ি হাসপাতাল চত্ত্বরে ঢুকে পড়ে বিস্ফোরণ ঘটায়। মৃত্যু হয় বেশ কিছু মানুষের.আহত হন অনেকে। যদিও মৃতের সংখ্যা নিয়ে সরকারি ও বেসরকারি সূত্রের মধ্যে বিস্তর ফারাক রয়েছে।    বিস্ফোরণের পরই শুরু হয় উদ্ধারকাজ। উদ্ধারকাজে সাহায্য করার জন্য এলাকায় পাঠানো হয় আফগান সেনার কপ্টার. কাবুলের প্রশাসনিক  সূত্রে তালিবানকেই দায়ী করা হয়েছে এই বিস্ফোরণের জন্য। যদিও তালিবানদের দাবি, এই নাশকতার নেপথ্যে তাদের কোনও হাত নেই। তালিবানদের মুখপাত্র জবিবুল্লা মুজাহিদ বিস্ফোরণের নিন্দা করে বলেছেন, এই কাজ তাদের নয়. হাসপাতাল বা অসামরিক জায়গায় বিস্ফোরণ ঘটানো তাদের রীতিবিরুদ্ধ বলে জানান তিনি।    গত বুধবারই মার্কিন প্রেসিডেন্ট বারাক ওবামা আফগানিস্তান থেকে সেনা প্রত্যাহারের কথা ঘোষণা করেন। সেই ঘোষণার পর থেকে মাঝেমধ্যেই নাশকতার ঘটনা ঘটে চলছে আফগানিস্তানে।